SAUK-ondersoek: Hlaudi, Guptas ‘het gesprekke gehad’Hlaudi Motsoeneng. Foto: news.iafrica.com Hlaudi Motsoeneng, die omstrede hoof van korporatiewe sake by die SAUK, het na bewering vergaderings met een van die Gupta-broers gehou om ŉ sakeverhouding tussen die familie en die openbare uitsaaier te bespreek. Só het Phil Molefe, ŉ voormalige senior personeellid van die SAUK, Vrydag aan die komitee, wat aangestel is om die bevoegdheid van die SAUK-raad te ondersoek, gesê. Een van die LP’s het Molefe se voorlegging as “gedetailleerd en skokkend” beskryf. Molefe het tussen 1994 en 2014 verskeie posisies by die SAUK beklee. Hy het Vrydag grootliks gepraat oor sy tydperk as waarnemende uitvoerende hoof, van Julie 2011 tot Januarie 2012. “Talle vergaderings is gehou, hoofsaaklik met ŉ mnr. Tony Gupta en die besprekings het meestal gegaan oor die ondertekening van ŉ memorandum van verstandhouding tussen die SAUK en die The New Age [TNA] -mediagroep,” het Molefe gesê. “Die moontlikheid dat die SAUK die TNA-sake-ontbyte uitsaai is by die vergaderings bespreek, asook om SAUK-subskripsies vir TNA te gee en die Gupta-mediagroep het ook voorgestel dat hulle ŉ aandeel kry in die voorgestelde SAUK-nuuskanaal.” Volgens Molefe het hy nie met die voorstelle saamgestem nie. “Ek meen hierdie voorstelle was bietjie drasties en het ingrypende finansiële implikasies gehad. Op die ou end was die Gupta-broers nie gelukkig met die besluit wat ek geneem het nie,” het hy gesê. Molefe het gesê Motsoeneng het hom daarna weer genader en gevra om ŉ “sagter” standpunt in te neem oor die Gupta-broers. “Ek het geweier en gesê ek sal nie onreëlmatige en onregverdigbare besluite neem nie,” het hy gesê. Kort hierna is hy die posisie as permanente uitvoerende hoof geweier en hy glo dit was die direkte gevolg van sy besluit om Motsoeneng se versoeke en eise verskeie kere te weier. LP’s was ooglopend geskok deur Molefe se voorlegging. Lees alle vorige berigte oor die SAUK op Maroela Media.